Plaasmoorde: “Verwyder plaasaanvallers uit die gemeenskap,” sê premierThandi Modise Thandi Modise, premier van Noordwes, het Maandag gesê mense wat boere aanval moet permanent uit die gemeenskap verwyder word. “Mense wat die plaasgemeenskap teister, veral kwesbare bejaardes, moet geen plek in ons gemeenskap hê nie en moet permanent verwyder word,” het sy gesê. ‘n Boer is Sondagoggend op sy plaas buite Ventersdorp in Noordwes vermoor en sy vrou aangerand. Twee mans het die boer, Johan Stighlingh (67), glo net voor 10:00 buite sy huis op die plaas Sterkstroom voorgekeer. “Hulle het hom oor die kop geslaan en hom in die huis in gesleep. Daar het hulle op sy 63-jarige vrou, Cora, afgekom en haar ook aangeval,” het brig. Thulani Ngubane, ŉ polisiewoordvoerder, gesê. Die mans het die vrou vasgebind en het met twee selfone gevlug. Sy kon haarself bevry en het hulp op ‘n naburige plaas gaan soek. Johan is op die toneel dood. Cora sterk in ‘n hospitaal in Klerksdorp aan.